b'\n_START_ARTICLE_\nKristian Pulli\n_START_PARAGRAPH_\nKristian Henri Mikael Pulli (s. 2. syyskuuta 1994 J\xc3\xa4ms\xc3\xa4) on suomalainen yleisurheilija. H\xc3\xa4nen lajejaan ovat pituushyppy ja kolmiloikka. Pullia valmentaa h\xc3\xa4nen is\xc3\xa4ns\xc3\xa4 Seppo Pulli ja h\xc3\xa4n edustaa Kaipolan Virett\xc3\xa4.\n_START_SECTION_\nUra\n_START_PARAGRAPH_\nPulli voitti SM-kultaa pituushypyss\xc3\xa4 Kuopion Kalevan kisoissa 2014 tuloksella 781 cm ja Lappeenrannan Kalevan kisoissa 2019 tuloksella 789, hopeaa Oulun Kalevan kisoissa 2016 tuloksella 765 cm sek\xc3\xa4 pronssia Jyv\xc3\xa4skyl\xc3\xa4n Kalevan kisoissa 2018 tuloksella 768 cm. Kolmiloikassa h\xc3\xa4n on saavuttanut hopeaa Lahdessa 2012 ja Vaasassa 2013._NEWLINE_Sis\xc3\xa4ratojen SM-kilpailuissa Pulli voitti kolmiloikassa kultaa vuonna 2013 ja pronssia 2012 sek\xc3\xa4 pituushypyss\xc3\xa4 kultaa 2015 ja hopeaa 2014 ja 2018._NEWLINE_Alle 20-vuotiaiden EM-kilpailuissa Rietiss\xc3\xa4 2013 Pulli sijoittui kolmiloikassa toiseksi enn\xc3\xa4tyksell\xc3\xa4\xc3\xa4n 15,88\xc2\xa0m. Tallinnan alle 23-vuotiaiden EM-kilpailuissa 2015 h\xc3\xa4n sijoittui kolmiloikassa yhdeks\xc3\xa4nneksi ja karsiutui pituushypyn loppukilpailusta. Elokuussa 2018 Berliinin EM-kisojen pituushypyn karsinnassa Pulli hypp\xc3\xa4si 768 cm, jolla tuloksella h\xc3\xa4n ei selvinnyt loppukilpailuun._NEWLINE_Pulli voitti 22-vuotiaiden pituushypyn Pohjoismaiden mestaruuden vuonna 2014 silloisella enn\xc3\xa4tyksell\xc3\xa4\xc3\xa4n 789 cm. H\xc3\xa4n edusti Suomea vuosien 2013 ja 2014 Suomi\xe2\x80\x93Ruotsi-maaotteluissa sek\xc3\xa4 pituushypyss\xc3\xa4 ett\xc3\xa4 kolmiloikassa ja vuosina 2015, 2016, 2017 ja 2019 pituushypyss\xc3\xa4.\n_START_SECTION_\nEnn\xc3\xa4tykset\n_START_PARAGRAPH_\nPullin enn\xc3\xa4tys kolmiloikassa on ulkoradoilla 16,07\xc2\xa0m (13.7.2014) ja sis\xc3\xa4radoilla 15,81\xc2\xa0m (28.1.2017). Pituutta h\xc3\xa4n on hyp\xc3\xa4nnyt ulkoradoilla 807\xc2\xa0cm (7.7.2017) ja sis\xc3\xa4radoilla 783\xc2\xa0cm (11.2.2018). 100 metrin juoksussa Pullin enn\xc3\xa4tys on 10,63\xc2\xa0s (30.6.2019).\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPulli valmistui ylioppilaaksi J\xc3\xa4ms\xc3\xa4n lukiosta kev\xc3\xa4\xc3\xa4ll\xc3\xa4 2013. H\xc3\xa4n suoritti asepalveluksensa Lahdessa H\xc3\xa4meen Rykmentin Urheilukoulussa. Pulli opiskelee Tampereen teknillisess\xc3\xa4 yliopistossa._NEWLINE_Yleisurheilun lis\xc3\xa4ksi Pulli on harrastanut j\xc3\xa4\xc3\xa4kiekkoa, jalkapalloa, suunnistusta ja hiihtoa.'